CELEX: 31984D0064
Language: el
Date: 1984-01-27 00:00:00
Title: 84/64/ΕΟΚ: Απόφαση της Επιτροπής της 27ης Ιανουαρίου 1984 βάσει της οποίας δίδεται στην Ελλάδα η εξουσιοδότηση να θεσπίσει μέτρα διασφάλισης έναντι της εισαγωγής σιγαρέττων

Avis juridique important

|

31984D0064

84/64/ΕΟΚ: Απόφαση της Επιτροπής της 27ης Ιανουαρίου 1984 βάσει της οποίας δίδεται στην Ελλάδα η εξουσιοδότηση να θεσπίσει μέτρα διασφάλισης έναντι της εισαγωγής σιγαρέττων  

Επίσημη Εφημερίδα αριθ. L 036 της 08/02/1984 σ. 0029 - 0031

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 27ης Ιανουαρίου 1984  βάσει της οποίας δίδεται στην Ελλάδα η εξουσιοδότηση να θεσπίσει μέτρα διασφάλισης έναντι της εισαγωγής σιγαρέττων  (84/64/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την πράξη προσχώρησης της Ελληνικής Δημοκρατίας, και ιδίως το άρθρο 130,  Εκτιμώντας:  ότι, με τις αποφάσεις 83/41/ΕΟΚ (1) και 83/94/ΕΟΚ (2), η Ελλάδα εξουσιοδοτήθηκε από την Επιτροπή να θεσπίσει μέτρα διασφάλισης έναντι της εισαγωγής ορισμένων προϊόντων·  ότι η ελληνική κυβέρνηση, με επιστολή της 30ής Δεκεμβρίου 1983, ζήτησε από την Επιτροπή την εξουσιοδότηση να θεσπίσει, κατ ' εφαρμογή του άρθρου 130 της πράξης προσχώρησης της Ελληνικής Δημοκρατίας, πρόσθετα μέτρα διασφάλισης σε ορισμένους τομείς·  ότι οι ελληνικές αρχές έχουν παράσχει στην Επιτροπή ορισμένο αριθμό στοιχείων, βάσει των οποίων μπόρεσε αυτή να διαπιστώσει ότι η ύπαρξη σοβαρών δυσχερειών εξακολουθεί να πλήττει ορισμένους από τους τομείς που είχαν αποτελέσει το αντικείμενο των μέτρων διασφάλισης, τα οποία περιλαμβάνονται στις προαναφερθείσες αποφάσεις·  ότι, με την απόφαση 84/38/ΕΟΚ (3), η Επιτροπή εξουσιοδότησε την Ελλάδα να θεσπίσει πρόσθετα μέτρα διασφάλισης σε ορισμένους τομείς με τη συνέχιση της επιβολής περιορισμών στις εισαγωγές προϊόντων των τομέων αυτών καταγωγής ή προέλευσης άλλων κρατών μελών καθώς και να επιβάλει καθεστώς επίβλεψης στις εισαγωγές προϊόντων προέλευσης τρίτων χωρών κατά τη διάρκεια συμπληρωματικής περιόδου δέκα μηνών·  ότι οι ελληνικές αρχές έχουν παράσχει ορισμένο αριθμό στοιχείων, βάσει των οποίων η Επιτροπή μπόρεσε να διαπιστώσει τη συνέχιση της ύπαρξης σοβαρών δυσχερειών και την αναγκαιότητα της συνέχισης της επιβολής περιορισμών στις εισαγωγές σιγαρέττων, για να καταστεί δυνατή η συνέχιση της διαδικασίας αναδιάρθρωσης·  ότι, στον τομέα αυτόν, η Επιτροπή δεν είχε, εντούτοις, στη διάθεσή της, έως τις 11 Ιανουαρίου 1984, στοιχεία επαρκή για τον καθορισμό των περιορισμών που θα πρέπει να επιβληθούν για τη συγκεκριμένη περίοδο· ότι η Επιτροπή ανέφερε, εντούτοις, ότι θα λάμβανε σχετική απόφαση πριν από την 1η Φεβρουαρίου 1984·  ότι, για να καθοριστεί το ύψος των περιορισμών αυτών, η Επιτροπή εξουσιοδότησε, με την απόφαση 84/38/ΕΟΚ, την Ελλάδα να υποβάλει τις εισαγωγές σιγαρέττων κάθε προέλευσης σε καθεστώς επίβλεψης·  ότι η Επιτροπή, τώρα, διαθέτει επαρκή στοιχεία, βάσει των οποίων δύναται να καθορίσει το ύψος των περιορισμών που θα πρέπει να επιβληθούν στον ανωτέρω τομέα·  ότι οι εισαγωγές σιγαρέττων καταγωγής ή προέλευσης κρατών μελών, που πραγματοποιήθηκαν κατά το 1983, εκτιμώνται σε 1 250 τόνους περίπου·  ότι, στον τομέα των σιγαρέττων, ο προσανατολισμός της ζήτησης προς τα σιγαρέττα αμερικανικού τύπου καθιστά αναγκαία όχι μόνο την ποιοτική βελτίωση της παραγωγής, η οποία συντελείται ήδη με τη συνεργασία ξένων εταιρειών, αλλά και τη μεταβολή του προσανατολισμού της σχετικής γεωργικής παραγωγής, η οποία παραδοσιακά είναι προσηλωμένη στα ανατολικά καπνά και η οποία, σήμερα, συγκεντρώνει λιγότερο από ό,τι στο παρελθόν την προτίμηση του καταναλωτικού κοινού·  ότι ο όγκος των εισαγωγών στο συγκεκριμένο τομέα αποτελεί πηγή δυσχερειών, που καθίστανται ακόμη σοβαρότερες από το γεγονός ότι το σχετικό επίπεδο απασχόλησης εξακολουθεί να είναι ανησυχητικό·  ότι ο συγκεκριμένος τομέας εξακολουθεί να χαρακτηρίζεται από ορισμένες διαρθρωτικές αδυναμίες, οι οποίες, σε συνδυασμό με μια άμεση επιστροφή σε καθεστώς ελευθέρωσης, θα ήταν δυνατό να θέσουν σε κίνδυνο τις προσπάθειες εξυγίανσης που έχουν αναληφθεί ·  ότι μια συμπληρωματική περίοδος περιορισμού για δέκα μήνες των εισαγωγών σιγαρέττων καταγωγής ή προέλευσης κρατών μελών κρίνεται ως κατάλληλη για τη συνέχιση της διαδικασίας βελτίωσης και επανισορρόπησης της κατάστασης στον ανωτέρω τομέα, ούτως ώστε να μπορέσει αυτός να αντιμετωπίσει τον κοινοτικό ανταγωνισμό·  ότι τα ανωτέρω μέτρα περιορισμού των εισαγωγών θα πρέπει να συνδυαστούν με καθεστώς επίβλεψης των εισαγωγών σιγαρέττων προέλευσης τρίτων χωρών·  ότι, εν πάση περιπτώσει, οι διατάξεις που θα θεσπιστούν δεν θα πρέπει να έχουν ως αποτέλεσμα τη μείωση των εισαγωγών στον ανωτέρω τομέα σε επίπεδο κατώτερο από εκείνο των πραγματικών εισαγωγών της αντίστοιχης περιόδου του 1983·  ότι, στην περίπτωση μη εξάντλησης των ορίων που καθορίζει η Επιτροπή στις ανωτέρω αποφάσεις, οι ελληνικές αρχές θα πρέπει να χορηγήσουν σχετικούς τίτλους εισαγωγής επιπλέον των ποσοτήτων που αναφέρονται στην παρούσα απόφαση·  ότι, για μια δίκαιη κατανομή των ποσοτήτων, των οποίων επιτρέπεται η εισαγωγή, τόσο μεταξύ των κρατών μελών όσο και μεταξύ των ενδιαφερομένων επιχειρηματιών, η Ελλάδα θα πρέπει να λάβει υπόψη τα υφιστάμενα εμπορικά ρεύματα·  ότι, για την ορθή εφαρμογή των διατάξεων της παρούσας απόφασης, είναι αναγκαία η θέσπιση ιδιαίτερων λεπτομερών κανόνων εφαρμογής και διαχείρισης·  ότι η Επιτροπή θα πρέπει να πραγματοποιεί διαρκείς επαληθεύσεις των στοιχείων που αφορούν το συγκεκριμένο τομέα και να επιφυλάξει στον εαυτό της το δικαίωμα να αυξήσει τα όρια και να τροποποιήσει την παρούσα απόφαση ή ακόμη και να την καταργήσει·  ότι οι περιορισμοί που θεσπίζονται, ύστερα από την εξέταση των οικονομικών δυσχερειών που πλήττουν το συγκεκριμένο τομέα, την οποία πραγματοποίησε η Επιτροπή, αποτελούν μέτρα που καθιστούν δυνατή την επίτευξη του επιθυμητού αποτελέσματος· αλλά προκαλούν, παράλληλα, τη μικρότερη δυνατή διαταραχή της λειτουργίας της κοινής αγοράς,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Η Ελλάδα εξουσιοδοτείται να περιορίσει ή να υποβάλει σε καθεστώς επίβλεψης, έως τις 31 Οκτωβρίου 1984 και υπό τις προϋποθέσεις που αναφέρονται στη συνέχεια, τις εισαγωγές σιγαρέττων.  Άρθρο 2  Οι εισαγωγές σιγαρέττων της διάκρισης 24.02 Α του Κοινού Δασμολογίου, καταγωγής ή προέλευσης κρατών μελών, περιορίζονται σε 1 100 τόνους.  Οι εισαγωγές των ίδιων προϊόντων, καταγωγής ή προέλευσης τρίτων χωρών, υποβάλλονται στο καθεστώς επίβλεψης που προβλέπεται στο άρθρο 4.  Άρθρο 3  Η εφαρμογή της παρούσας απόφασης δεν δύναται, σε καμία περίπτωση, να έχει ως αποτέλεσμα τον περιορισμό των εισαγωγών των προϊόντων που αναφέρονται στο άρθρο 2 σε επίπεδο κατώτερο εκείνου των πραγματικών εισαγωγών της αντίστοιχης περιόδου του 1983.  Τα όρια που προβλέπονται στην παρούσα απόφαση παραχωρούνται με την επιφύλαξη της υποχρέωσης των ελληνικών αρχών να εξαντλήσουν τα όρια που καθόρισε η Επιτροπή με την απόφαση 83/41/ΕΟΚ.  Άρθρο 4  Για την εφαρμογή του καθεστώτος επίβλεψης της εισαγωγής των προϊόντων που αναφέρονται στο άρθρο 2, η Ελλάδα εξαρτά την εισαγωγή των προϊόντων αυτών από την κατάθεση σχετικού τίτλου εισαγωγής που χορηγούν δωρεάν οι αρμόδιες ελληνικές αρχές, για κάθε αιτούμενη ποσότητα, εντός μέγιστης προθεσμίας πέντε εργασίμων ημερών από την ημέρα υποβολής της αίτησης.  Οι ελληνικές αρχές ενημερώνουν αμέσως την Επιτροπή για κάθε αισθητή αύξηση των εισαγωγών από τρίτες χώρες των προϊόντων που αναφέρονται στο άρθρο 2, σε σχέση με την κατάσταση που υφίσταται κατά την ημερομηνία που τίθεται σε ισχύ η παρούσα απόφαση.  Άρθρο 5  Οι ελληνικές αρχές ανακοινώνουν στην Επιτροπή, το αργότερο στις 15 Μαρτίου 1984, για την περίοδο που αρχίζει η ισχύς της παρούσας απόφασης, και στις 15 κάθε μήνα ως τη λήξη της ισχύος της παρούσας απόφασης, για τις προηγούμενες περιόδους, τα στοιχεία τα σχετικά με τις πραγματοποιηθείσες εισαγωγές.  Τα στοιχεία αυτά, που θα αναφέρονται αναλυτικά για κάθε χώρα, θα αφορούν τόσο τις ποσότητες των πραγματικών εισαγωγών των ανωτέρω προϊόντων όσο και τους σχετικούς τίτλους εισαγωγής.  Άρθρο 6  Για τη διαχείριση των ποσοτήτων που υποβάλλονται στους εισαγωγικούς περιορισμούς που προβλέπονται στην παρούσα απόφαση, οι ελληνικές αρχές λαμβάνουν υπόψη τα υφιστάμενα εμπορικά ρεύματα τόσο όσον αφορά τη χώρα καταγωγής και προέλευσης των συγκεκριμένων προϊόντων όσο και τους ενδιαφερόμενους επιχειρηματίες.  Άρθρο 7  Οι ελληνικές αρχές εκδίδουν τίτλους εισαγωγής για τα προϊόντα που υποβάλλονται σε περιορισμούς βάσει της παρούσας οδηγίας, το αργότερο έως τις 31 Μαρτίου 1984. Οι τίτλοι αυτοί χορηγούνται για το σύνολο της ποσότητας που αναλογεί στο μερίδιο του κάθε εισαγωγέα που αναφέρεται στο άρθρο 6. Τα μερίδια που διατίθενται στους νέους εισαγωγείς δεν δύνανται να υπερβούν το 10 % της συνολικής ποσότητας. Τα ενδεχομένως μη χρησιμοποιηθέντα τμήματα των μεριδίων των νέων εισαγωγέων ανακατανέμονται, το αργότερο ως τις 31 Μαΐου 1984, στους υφιστάμενους εισαγωγείς που αναφέρονται στο άρθρο 6.  Άρθρο 8  Η Επιτροπή μεριμνά για το διαρκή έλεγχο της εφαρμογής και της διαχείρισης της παρούσας απόφασης και επιφυλάσσει στον εαυτό της το δικαίωμα τροποποίησης ή κατάργησής της. Βάσει, εξάλλου, των αποτελεσμάτων που διαπιστώνονται και της διαδικασίας επαλήθευσης των στοιχείων που αφορούν το συγκεκριμένο τομέα, η Επιτροπή προβαίνει, αν παραστεί ανάγκη, στην αναθεώρηση των περιορισμών που εφαρμόζονται κατά τους πέντε τελευταίους μήνες ισχύος της παρούσας απόφασης.  Άρθρο 9  Η παρούσα απόφαση τίθεται σε ισχύ στις 27 Ιανουαρίου 1984 και παύει να ισχύει την 1η Νοεμβρίου 1984.  Οι ελληνικές αρχές δύνανται να αφαιρέσουν από τα όρια που προβλέπονται στην παρούσα απόφαση το συνολικό όγκο των εισαγωγών που θα έχουν πραγματοποιηθεί μεταξύ της 1ης Ιανουαρίου 1984 και της ημερομηνίας κατά την οποία τίθεται σε ισχύ η παρούσα απόφαση.  Άρθρο 10  Η παρούσα απόφαση απευθύνεται στα κράτη μέλη.  Βρυξέλλες, 27 Ιανουαρίου 1984.  Για την Επιτροπή  Karl-Heinz NARJES  Μέλος της Επιτροπής  (1) ΕΕ αριθ. L 37 της 9. 2. 1983, σ. 13.  (2) ΕΕ αριθ. L 58 της 5. 3. 1983, σ. 10.  (3) ΕΕ αριθ. L 23 της 28. 1. 1984, σ. 37.